... .Dit is darm heerlik om 'n week af te he. Ek kan gewoond raak aan die tuisbly-ding!Ma Marti en Lise het Woensdag en gister hier gekuier. Na 'n vroegoggend (maar reeds warm) fietsrit (ek en Lise) na Susan-hulle se plaas, is ons almal na Riebeek-Kasteel vir ontbyt by die hotel. Lise het die kelner mooi geleer hoe om koffie-melkskommels te maak, en hy het dit verbasend goed reggekry. Dit het net 'n ewigheid gevat en Lise en Susan moes later gaan kyk of hy regkom. Daar was ook 'n groep bikers wat gedink het ons is 'n groep girls wat vir hulle gaan kom dans. Hulle was darm nog steeds vriendelik toe hulle agterkom dat dit nie die geval is nie! Posted by
Die hele einde van die week is Riaan vreeslik geheimsinnig oor ons planne vir Sondag. Ons gaan dalk iets lekker doen, maar ek mag nie weet wat nie, want netnou sien ek uit en dan gebeur dit nie. Gefluisterde oproepe word hier en daar gemaak, en ek hoor net elke slag dat die planne nog voortgaan, maar ons gaan eers Sondagoggend finaal weet, want dit is weer-afhanklik. Sondagoggend breek aan, en na 'n paar sms'e en 'n oproep, word ek meegedeel dat ons maar kan gaan. Nou wat moet ek saamvat, wil ek weet. Toe moet ek van alles en nogwat inpak. Stapskoene ('n decoy), hoed, waterklere, warm baadjie, sonbrandroom, ekstra klere vir ingeval ons nat word, 'n paar snacks. O ja en kameras, natuurlik. Soos ons aftravel met die N7, word die opsies een na die ander uitgeskakel. Ons ry suid, so dit is nie iets in die Cedarberge nie. Ons ry verby die Atlantis-afdraai, so dit is nie duine-ry nie. Ons ry verby Rattanga, so ook nie dit nie. Eindelik lyk dit of ons na die waterfront/hawe toe oppad is. Ek het 'n paar keer geraai dat ons gaan seil of roei, maar R het niks weggegee nie. So ek het eers finaal geweet toe ons by die Royal Cape Yacht Club indraai. Lekker om met so iets verras te word!Daar kry ons toe vir kollega Francois, Paul (wie se seiljag dit is), Kelan, nog twee girls en 'n ou, en Willie, die eienaar van die Orion, wat al om die wereld geseil het saam met sy seun. Na 'n lekker club-ontbyt, bestyg ons die boot ('n FAR-38, Bundi. Pragtige boot), en binne 'n japtrap is ons uit die hawe. Eers 'n rukkie met die Japanese windmaker (motor) gecruise, en te so net binne die hawemuur seile gehys. Alles lyk so maklik, mens het net een of twee mense nodig wat weet wat om te doen, en, siedaar, volle seile staan bol in die wind en ons is op koers na Robben Eiland. Dit was 'n perfekte dag vir seil, nie te veel wind nie, maar genoeg dat ons darm ente 'n goeie spoed kon handhaaf. Ons het almal beurt gekry om te bestuur. Maak mens nogal lus vir boot-koop! Dankie aan Paul en Bundi vir 'n heerlike seil-ervaring, en aan Francois vir die saamnooi! Posted by
Saterdag na Erica se stork-party het ons 'n kersie-pluk gereel. Eintlik spesiaal vir Keith, omdat hy vir so 'n jaar-en-'n-half nie weer 'n kersie te siene gaan kry nie. Dit is groot pret, en ons kan dit aanbeveel. So 1 1/2 uur uit Kaapstad, buite Ceres aan Theronsberg se kant. Volg die borde vir Klondyke. Die seisoen is van so helfte November tot end Januarie oop. Ingang kos R15, en dan betaal mens R38/kilo vir die kersies wat jy uitvat (omtrent helfte van wat mens in die winkels vir kersies betaal!). En niks vir dit wat jy binne eet nie, bargain! Behalwe dat mens gewoonlik met maagpyn opeindig, want willens en wetens kry mens 'n klomp onryp kersies in. Posted by
Wat 'n fees as mense besluit dat hulle troue hou met die volgende in ag geneem:In die middel van die week kan mens mos nie nee se vir 'n effense vroegloop by die werk nie... (dit is mos immers belangrike sake...) En die ander voordeel natuurlik is dat jy heel naweek oop het om lekker dinge te doen! (Lees res van blog vir meer lekker dinge om te doen.)Hulle reel dit 20 minute van jou huis af by 'n stunning venue waar jy nog altyd wou gaan kyk het...Okay... dalk bietjie oppervlakkige om so daarna te kyk... maar ongeag die twee punte het ons dus Woensdag na Juli en David se troue gegaan. Dit was 'n pragtige diens en lekker om almal weer te sien. Juli en David was pragtig en hulle is 'n keurige paartjie.